**Anexa nr. 19 la Hotărârea Consiliului Local al Municipiului Craiova nr.463/2021**

**Procedura**

**de acordare a scutirii de la plata impozitului pentru terenurile**

**utilizate pentru furnizarea de servicii sociale de către organizaţii neguvernamentale si întreprinderi sociale ca furnizori de servicii sociale**

**Art. 1** Nu se datorează impozit pe teren în anul fiscal 2022, pentru terenurile utilizate de către **organizaţii neguvernamentale si întreprinderi sociale** sau de către acestea în parteneriat cu autorităţi sau instituţii publice, exclusiv pentru acordarea de servicii sociale care constau în: asigurarea de găzduire, hrană, sprijin material; servicii de îngrijire; asistenţă socială; consiliere în vederea integrării sociale - psihologică, profesională, familială; activităţi educaţionale si suport pentru găsirea unui loc de muncă, a unei locuinţe, accesarea de cursuri de formare/recalificare profesională; activităţi de recuperare, reabilitare și reinserţie socială pentru persoanele aflate în situaţii de risc social.

**Art.2** Scutirea se acordă începând cu data de 1 ianuarie 2022, pe bază de cerere, persoanelor care deţin documente justificative valabile la 31.12.2021 şi care sunt depuse la Direcţia Impozite şi Taxe, până la data de 31 martie 2022, inclusiv.

**Art. 3** Cererea de acordare a scutirii va cuprinde:

- Datele de identificare ale solicitantului;

- Elementele de identificare ale terenului pentru care se solicită acordarea scutirii;

- Temeiul de drept în baza căruia se solicită acordarea scutirii;

- Motivele de fapt pe care se întemeiază cererea.

La cerere vor fi anexate următoarele documente:

- Declaraţia pe propria răspundere a reprezentantului legal al organizaţiei neguvernamentale sau întreprinderi sociale în care să se menţioneze următoarele informaţii:

- dacă terenul pentru care se solicită scutirea de la plata impozitului/taxei este utilizată total sau parţial pentru activităţile prevăzute la art.1;

- toate activităţile desfăsurate pe terenul pentru care se solicită scutirea;

- modalitatea de furnizare a serviciilor respective;

- actul constitutiv al organizaţiei neguvernamentale sau întreprinderi sociale;

- certificatul de acreditare emis de autoritatea competentă, dup caz.

Documentele depuse vor fi certificate de conformitate cu originalul potrivit prevederilor art. 64 alin. (5) din Legea nr. 207/2015 privind Codul de procedură fiscală, cu modificările şi completările ulterioare.

**Art.4** Serviciul de specialitate va efectua verificarea documentelor depuse şi va întocmi un referat prin care se va propune acordarea sau respingerea scutirii.

**Art.5** Referatul va fi verificat de şeful serviciului şi înaintat spre aprobare conducerii direcţiei.

**Art.6** Pe baza referatului de acordare a scutirii aprobat, se va proceda la operarea scutirii în evidenţa fiscală.

**Art.7** Acordarea/ respingerea scutirii va fi comunicată beneficiarului în termen de 15 zile de la aprobarea referatului prevăzut la art.5.

**Art.8** Contribuabilul care beneficiază de scutirea de la plata impozitului/taxei pe teren are obligaţia ca ulterior acordării scutirii să aducă la cunoştinţa organului fiscal orice modificari intervenite faţă de situaţia existentă la data acordării scutirii.

**Art.9**  În cazul în care după acordarea facilităţii fiscale, se constată că beneficiarul a indus în eroare organele fiscale prin declararea unor date nereale impozitul/taxa pe clădiri va fi recalculată începând cu data 1 ianuarie 2022.

**Art.10.** Scutirea se acordă şi în cazul contribuabililor care au beneficiat de această facilitate în anul 2021, pe baza documentelor justificative aflate la dispoziţia Direcţiei Impozite şi Taxe.

**PREŞEDINTE DE ŞEDINŢĂ,**

**Lucian-Costin DINDIRICĂ**